**Trond Mohn** (født 3. april 1943 i Buckie i Skottland) er en norsk næringslivsleder. Trond Mohn er siviløkonom («diplomkaufmann») fra Universitetet i Mannheim i 1970.

Han ble ansatt i Frank Mohn AS i 1970 og ble administrerende direktør i selskapet i 1986. 

Han var medlem av representantskapet i Bergen Bank i perioden 1984 til 1989. Trond Mohn er kommandør av St. Olavs Orden. Han er også utnevnt til æresdoktor ved Universitetet i Bergen og Universitetet i Tromsø.

Han ble i 2005 utnevnt til kommandør av St. Olavs orden.

Han ble født i Skottland der foreldrene var under andre verdenskrig.

Filantropi
----------

Mohn er en stor bidragsyter til norsk idrettsliv og forskning og Bergens største private arbeidsgiver. Han har blant annet støttet byggingen av en ishall i Bergen Vest med 15 millioner kroner og i 2006 bidro han med over 45 millioner kroner for å bygge nye fotballbaner i Bergen. I 2009 gav han Tromsø Idrettslag en gave på 10 millioner for å støtte klubben i et økonomisk vanskelig år. I 2012 fikk St. Olavs hospital i Trondheim 50 millioner til en PET-MR-scanner, og i 2015 40 millioner til kreftforskning.

Bergens forskningsstiftelse ble opprettet i 2004 gjennom en donasjon på 250 millioner kroner fra Trond Mohn. I 2007 opprettet han Tromsø forskningsstiftelse. Han har gitt 100 og 300 millioner kroner til Universitetet i Tromsø ved forskjellige anledninger, der sistnevnte beløp gikk til forskning.

Han ble i 2005 årets bergenser i en kåring i regi av Bergensavisen og ble kåret til «Bergens Beste Bergenser» i 2010. I 2021 passerte Mohn fem milliarder kroner donert i pengegaver til forskjellige formål innen utdanning, forskning, idrett og veldedige organisasjoner.

Høsten 2006 ønsket Mohn å sette Høgskolen i Bergen i stand til å bygge nytt høyskolebygg. Men da han møtte opp på kunnskapsdepartementets kontorer med en gavepakke på 300 millioner, ble tilbudet avvist. Ettersom kunnskapsminister Øystein Djupedal like før hadde gitt klarsignal til nybygg til Kunsthøgskolen i Bergen med betingelse av private investorer, ble avvisningen oppfattet som overraskende. Statssekretær Per Botolf Maurseth sa at et slikt prosjekt ville gi økt press i økonomien.

Forholdet til broren
--------------------

Tvillingbroren Stein Mohn forlot i 1982 familie­selskapet Frank Mohn AS etter et bittert brudd med broren Trond og faren Frank. Han arvet nesten ingenting av den svært verdifulle familiebedriften, men fikk i 2015 imidlertid rundt 100 millioner kroner fra sin bror.

Referanser
----------

1. 1 2  Bakken, Jonas Blich (6. mai 2017). «– Erkebergenser, tør be». *www.dn.no*. Besøkt 23. januar 2019. «Bergensmilliardæren er riktignok født i Skottland, i Buckie i 1943, under foreldrenes opphold der under krigen. Så etter amerikansk tenkemåte, der man blir amerikansk statsborger ved å være født i USA, så kan man si han er skotsk. Men han er oppvokst i Bergen, sammen med tvillingbroren Stein og søsteren Marit.»
2. ↑  «Kommandør Trond Mohn». *www.ba.no* **(norsk)**. Bergensavisen. 25. november 2005. Besøkt 23. januar 2019. «I BA har vi ikke særlig sans for verken kongelige eller kongelige ordener. Men vi er likevel mektig stolte over at Trond Mohn i går ble forfremmet fra ridder til kommandør av den kongelige St. Olavs orden. Ridder ble han i 2001. I går ble han kommandør i den kongelige St. Olavs orden som ble stiftet av Kongen i 1847.»
3. ↑  Skreien, Norvall (27. januar 2023). «Trond Mohn». *Norsk biografisk leksikon* **(norsk)**. Besøkt 28. januar 2023.
4. ↑  Stranden, Ingrid Lindgaard (25. februar 2015). «Trond Mohn gir milliongave til St. Olav». *NRK*. Besøkt 28. januar 2023.
5. ↑  Bergens forskningsstiftelse
6. ↑  Mia Kolbjørnsen (23. desember 2004). «250 nye millioner fra Mohn». På Høyden, Uavhengig avis for UiB. Arkivert fra originalen 22. august 2016. Besøkt 15. august 2016.
7. ↑  Randi Merete Solhaug (23. januar 2015). «Mohn gir 300 millioner kroner til UiT». UiT / Norges arktiske universitet. Besøkt 15. august 2016.
8. ↑  Jensen, Henning (23. desember 2005). «Årets Bergenser 2005». *Bergensavisen* **(norsk)**. Besøkt 28. januar 2023.
9. ↑  Bergens Beste 2010 *Bergens tidene* 17.10.2010
10. ↑  Grandre, Jan Christian (8. oktober 2021). «Trond Mohn gitt bort over fem milliarder kroner til ulike gode formål i løpet av de siste 30 årene». *www.kapital.no* **(norsk)**. Besøkt 28. januar 2023.
11. ↑  e24: *Ble nektet å gi 300 millioner*
12. ↑  bt.no: *Fikk ikke lov til å gi 300 mill.*
13. ↑  Byberg, Øystein. «Ga broren 100 millioner». *www.hegnar.no* **(norsk)**. Besøkt 25. februar 2019.

Eksterne lenker
---------------

* Nye æresdoktorer ved Universitetet i Bergen

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook
 |